Regionaalministri xx.xx.xxxx käskkiri nr x Lisa 1

**EELNÕU**

1.06.2024

REGIONAALARENGU

programm 2025–2028

Sisukord

[Programm 3](#_Toc167794259)

[1. Programmi üldinfo 3](#_Toc167794260)

[2. Sissejuhatus 3](#_Toc167794261)

[3.Programmi mõõdikud ja rahastamiskava 5](#_Toc167794262)

[4. Hetkeolukorra analüüs 6](#_Toc167794263)

[5. Olulised tegevused 8](#_Toc167794264)

[6. Programmi tegevused 9](#_Toc167794265)

[6.1 Programmi tegevus - Regionaal- ja maaelupoliitika kujundamine ja rakendamine 9](#_Toc167794266)

[6.2 Programmi tegevus - Kohalike omavalitsuste poliitika ja finantseerimine 15](#_Toc167794267)

[7. Programmi juhtimiskorraldus 18](#_Toc167794268)

[LISA 1. Programmi teenuste kirjeldus 18](#_Toc167794269)

[LISA 2. Teenuste rahastamiskava 19](#_Toc167794270)

# Programm

|  |  |
| --- | --- |
| **Programmi koostaja ja vastutaja** | *Regionaalarengu asekantsler* |
| **Programmi eelnõu valmimise aeg** | *1.06.2024* |
| **Vormi sisu kasutamise selgitus** | *Vormis toodud info on sisendiks riigi eelarvestrateegia (RES) ja riigieelarve seaduse (RE) protsessi koostamisele. Programmi eelnõu kohandatakse RES-ist ja RE-st lähtuvalt. Programmi kinnitab minister käskkirjaga.* |

# 1. Programmi üldinfo

|  |  |
| --- | --- |
| **Tulemusvaldkond** | Elukeskkond, liikuvus ja merendus |
| **Tulemusvaldkonna eesmärk** |  |
| **Valdkonna arengukava/** |  |
| **Programmi nimi** | Regionaalarengu programm |
| **Programmi eesmärk** | Inimestel on kõikjal Eestis kättesaadavad tasuvad töökohad, kvaliteetsed avalikud teenused ja meeldiv elukeskkond. |
| **Programmi periood** | 4 aastat (2025–2028) |
| **Peavastutaja (ministeerium)** | Regionaal- ja põllumajandusministeerium |
| **Kaasvastutajad (oma valitsemisala asutused)** | PRIA, METK |

# 2. Sissejuhatus

Programmis kajastuvad tegevused, mis aitavad saavutada tulemusvaldkonna „Elukeskkond, liikuvus ja merendus" eesmärke regionaalarengu valdkonnas.

Regionaalarengu programm hõlmab:


1. kohaliku omavalitsuse poliitika kujundamist ja regionaalhalduse koordineerimist;
2. regionaal- ja maaelupoliitika kujundamist ja rakendamist.

Kohalike omavalitsuste poliitika ning regionaalareng on seotud lisaks tulemusvaldkonnale „Elukeskkond, liikuvus ja merendus“ ka tulemusvaldkonnaga „Põllumajandus ja kalandus“ ning kõigi teiste tulemusvaldkondade ja riigi arengut suunavate arengukavadega. Regionaalarengu programmi eesmärkide saavutamisele aitab kaasa muude programmide (transpordipoliitika, ettevõtluspoliitika jm) eesmärkide saavutamine. Regionaalarengu programm hõlmab Regionaal- ja Põllumajandusministeeriumi valitsemisala regionaalarengule ja kohaliku omavalitsustele suunatud meetmeid ja tegevusi. Regionaalarengu programmi abil tagatakse ka muude programmide regionaalselt tasakaalustatud elluviimine.

Regionaalarengu programm panustab peamiselt riigi pikaajalise arengustrateegia „Eesti 2035“ „majandus ja kliima“, „ruum ja liikuvus“ ning „riigivalitsemine“ valdkonna vajalike muutuste saavutamisse.

Programmi alusdokumendid:

* Eesti pikaajaline strateegia “Eesti 2035”
* Vabariigi Valitsuse tegevusprogramm 2023–2027;
* Põllumajanduse ja kalanduse valdkonna arengukava aastani 2030;
* Eesti regionaalse arengu tegevuskava;
* Ühtekuuluvuspoliitika fondide partnerluslepe ja rakenduskava perioodiks 2021–2027 ning perioodi 2021–2027 Interreg programmide programmdokumendid;
* EL ühise põllumajanduspoliitika strateegiakava 2023–2027
* Maakondade arengustrateegiad ning kohalike omavalitsuste arengukavad.

**

*Joonis 2. Regionaalarengu programmi struktuur*

Muudatused programmis:

Alates 2025. aastast kajastatakse maakasutuse ja maatoimingute ning ruumilise planeerimisega seotud teemad maa- ja ruumiloome programmis. Maa- ja ruumiloome valdkonnas toimuvad ümberkorraldused, mis muudavad valdkonna poliitikate planeerimise ja rakendamise terviklikuks.

# 3.Programmi eesmärk mõõdikud ja rahastamiskava

**Programmi eesmärk:**

Inimestel on kõikjal Eestis kättesaadavad tasuvad töökohad, kvaliteetsed avalikud teenused ja meeldiv elukeskkond.

|  |  |  |  |  |  |  |
| --- | --- | --- | --- | --- | --- | --- |
| Mõõdik | Tegelik  2023 | Sihttase  2025 | Sihttase  2026 | Sihttase  2027 | Sihttase  2028 | Sihttase  2035 |
| Harju maakonna elanike osakaal Eesti rahvaarvust, %, <= | 46,7% | 46,8% | 46,8% | 46,8% | 46,8% | 46,8% |
| Väljaspool Harju maakonda loodud SKP osakaal Eesti SKPst, %, >= | 39,8% (2022) | 40% | 40% | 40% | 40% | 40% |
| Kohaliku omavalitsuse institutsiooni usaldusväärsus elanike seas[[1]](#footnote-2), %, > | 54,3% | 55% | 56% | 57% | 58% | 65% |
| KOV teenustega rahulolu[[2]](#footnote-3), > | küsitlus üle aasta | 61 | 62 | 62 | 63 | 66 |
| Elukeskkonnaga rahulolu[[3]](#footnote-4), > | Küsitlus üle aasta | 74 | 75 | 75 | 76 | 76 |
| Maapiirkonna elanike, vanuses 20-64, tööhõive määr[[4]](#footnote-5) => | 80.5 | 80.7 | 80.8 | 80.9 | 81.2 | 82.5 |

|  |  |  |  |  |  |  |
| --- | --- | --- | --- | --- | --- | --- |
| Programmi tegevus | Eelarve | | Eelarve prognoos | | | |
| **2024** | ***2025*** | | **2026** | **2027** | **2028** |
| Regionaal- ja maaelupoliitika kujundamine ja rakendamine |  | 141 836 986 | | 149 090 669 | 113 035 246 | 94 578 677 |
| Kohalike omavalitsuste poliitika ja finantseerimine |  | 41 979 301 | | 65 141 300 | 70 537 652 | 82 777 652 |

Programmi tegevuse „Regionaal- ja maaelupoliitika kujundamine ja rakendamine“ kulude eelarvest valdav osa antakse toetusteks regionaalsete erinevuste ühtlustamiseks ning maapiirkondade arendamiseks. Vastavalt regionaalse arengu tegevuskavale töötatakse selle nimel, et tagada kõigi piirkondade ühtlane areng, rakendades muuhulgas nende eripäradest tulenevat potentsiaali. Nendeks sihipärasteks tegevusteks ja paremaks regionaal- ja maaelupoliitika elluviimiseks eraldatakse nii siseriiklikke kui ka Euroopa Liidu toetusi. Lisainfot kodulehelt: <https://agri.ee/regionaalareng-planeeringud/regionaalareng-ja-poliitika/regionaalpoliitika-kujundamine> ja <https://www.agri.ee/maaelu-pollumajandus-toiduturg/maaelu-maaettevotlus-maakasutus>.

# 4. Hetkeolukorra analüüs

**Arvestades Eesti territooriumi väiksust on Eesti-sisesed piirkondlikud erinevused ülejäänud ELi ja OECD riikidega võrdluses suured.** Viimati,2023. aastal valminud regionaalse arengu tegevuskava seire ülevaate põhjal on piirkondade vahelised erisused püsinud suured või jätkanud kasvutrendi eelkõige SKPs ja ettevõtlusarengu näitajates ning elanike sissetulekutes ja vaesuses. Suurem piirkondlik ebavõrdsus ilmneb ka mitmetes rahvatervise näitajates ning rahulolus kohalike omavalitsuste juhtimise ja arenguga. Piirkondlik areng on polariseerunud eriti selgepiiriliselt *suuremate linnapiirkondade* ning nendest kaugemale jäävate *hõreasustusega maapiirkondade* võrdluses. Väljaspool Harju maakonda loodud SKP osakaal Eesti SKP-s oli 2022. aastal 39,8%. Harju maakonna elanike osakaal Eesti rahvaarvust oli 2024. aastal 47%, mis on viimasel 5 aastal kasvanud keskeltläbi 0,3-0,5 %-punkti võrra aasta kohta. Siiski on viimastel aastatel olnud piirkonniti märgata üksikuid positiivseid arenguid ka väljaspool kahte suuremat linnapiirkonda, kus rahvastik on näiteks rände arvelt mõnel viimasel aastal kasvanud - nt Hiiu, Saare, Pärnu maakonnas ning ka mõnes maalises asustuspiirkonnas.

Eesti *maapiirkondades* elab praeguseks ligikaudu kolmandik Eesti elanikest ning hinnanguliselt tegutseb ka kolmandik ettevõtetest. Kui Eesti rahvaarv oli 2024. aastal 3,5% võrra suurem kui 4 aastat varem, siis maapiirkonna elanike arv on aastatel 2020-23 Statistikaameti andmetel 3448 inimese võrra kahanenud. Siiski on pärast 2022. aastat maapiirkondade rahvaarvus toimunud Statistikaameti andmetel nihe kasvu suunas. Rahvaarvu märkimisväärsem kasv on viimasel 4 aastal olnud jätkuvalt Harjumaal (+6,8%) ja Tartumaal (+7,3%), kus eelkõige kasvavad linnalähedased piirkonnad. Seevastu 5 maakonnas Kagu-Eestis, Jõgevamaal ja Lääne-Eesti saarmaakondades on rahvastik samal ajal kahanenud koguni üle 3%. 2023. aastal oli vanuses 20-64 maapiirkonna elanike tööhõivemäär 80,5%. Võrreldes eelmise aastaga kasvas tööhõivemäär 0,2 protsendipunkti. Nelja eelneva aasta võrdluses on kasv olnud üle 5 protsendipunkti võrra.

Üldise rahvastiku vananemise tõttu kestab ka olukord, kus tööturult vanuse tõttu välja langevate inimeste arv maapiirkonnas on tunduvalt suurem kui sinna sisenevate noorte arv. Kui linnalises asustuspiirkonnas 20–40-aastaste elanike arvu osatähtsus sama vanusegrupi üldarvus kasvab, siis maalises asustuspiirkonnas see selgelt kahaneb.

Haldusreformi eesmärk oli suuremate ja tugevamate omavalitsuste loomine. Haldusterritoriaalse reformi järel on **järgmiseks oluliseks väljakutseks omavalitsuste otsustusõiguse suurendamine ja selleks riigilt kohalikule tasandile täiendavate ülesannete üleandmine ning seeläbi omavalitsuste tulubaasi suurendamine.**

**Haldusreformi elluviimisega on loodud eeldusi arenguhüppe saavutamiseks omavalitsuste võimekuses, teenused on kättesaadavad ja muutunud kvaliteetsemaks. Sellegi poolest on kohalike omavalitsuste võimekus ebaühtlane.** Väiksemates omavalitsustes ei ole võimalik tagada kõiki vajalikke kompetentse piisaval tasemel. Omavalitsuste jätkuvaks tugevdamiseks ja teenuste osutamise võimekuse parandamiseks saab üheks meetmeks olla kohalike omavalitsuste edaspidine ühinemine, mis võiks olla vabatahtlik ja mida saaks toetada ühinemistoetuse taastamisega. Ühinemistoetuse taastamise eesmärk on soodustada KOVide võimekuse kasvu ja jätkuvat halduskorralduse ajakohastamist.

Näha on **piirkondlike erinevusi omavalitsuse teenuste osutamises**. Minuomavalitsuse veebilehe hindamise järgi jäävad väljaspool Harjumaad KOVide teenuste olukord nõrgemaks. KOV teenustega rahulolus on 2022.a hinnangute põhjal[[5]](#footnote-6) eri piirkondade kõrgeim rahulolu Harjumaal (keskmiselt 65,5 punkti 100-st) ja Tartumaal (62,3 punkti), samas sellest tunduvalt madalamaks jääb rahulolu Ida-Virumaal, Valga-, Põlva- ja Jõgevamaal (vahemikus 49–52 punkti). Sarnased piirkondlikud erinevused on ka rahulolus koduomavalitsuse juhtimise muutusega viimasel kolmel aastal, mille osas on inimesed kõige rahulolevamad Harju-, Võru- ja Lääne-Virumaal (51–59 punkti) ja kõige rahulolematumad Järva-, Ida-Viru-, Põlva-, Valga- ja Jõgevamaal (alla 40 punkti 100-st). Kohaliku omavalitsuse institutsiooni usaldusväärsus elanike seas 2021-2023. aasta keskmisena oli 54,33%, mis on alla Euroopa Liidu sama perioodi keskmise 55,67%. Kohalike omavalitsuste usaldus elanike seas on viimastel aastatel langenud. Perioodi 2018-2020 keskmine näitaja oli 59%.

**Kohalike omavalitsuste finantsautonoomia on OECD riikide seas kõige madalam.** Finantsautonoomiat jaguneb tulu- ja kuluautonoomiaks. Tuluautonoomia näitab võimalusi ise makse ja tasusid kehtestada. Väga madal tuluautonoomia on oluline riskitegur KOVide eduka toimimise tagamisel. Peamiseks puuduseks on KOVide piiratud võimalus ressursse jaotada vastavalt kohapealsetele vajadustele ja olukorrale. Uuringute kohaselt töötavad KOVid kõige tõhusamalt siis, kui elanikud maksavad kohalike teenuste eest läbi kohalike maksude ja tasude. Tuluautonoomia suurendab avalikku vastutust pakutavate teenuse osas, kuna võimaldab leida tasakaalu avalike teenuste soovide ja selle eest makstavate maksude vahel. Tuluautonoomia parandamiseks on Riigikokku esitatud maamaksu seaduse muutmise eelnõu, mis suurendab hüppeliselt KOV autonoomiat maamaksu määramisel. Lisaks on plaanis laiendada KOV-de võimalusi kohalike makse kehtestada ning laiendada omavalitsuste õigusi haridusvaldkonna arvlemisel.

Kuluautonoomia näitab õigust oma eelarve vahendite kasutamise üle ise otsustada, sisuliselt mitte-sihtotstarbelisuste tulude osakaalu. 2024. aastal suunati kolm sihtotstarbelist toetust (asendushooldus, matusetoetus, pikaajaline hooldus) KOV tulubaasi. Täiendavalt võiks vähendada ka teiste sihtotstarbeliste toetuste osakaalu nende tulubaasi suunamise arvelt.

Erinevatest uuringutest ja raportitest[[6]](#footnote-7) on tulnud välja, et **KOV-id panustavad ettevõtluskeskkonna arengusse ebaühtlaselt**. Esineb palju positiivseid praktikaid, kuid ettevõtluskeskkonna arendamine ei ole üldreeglina süsteemne ning tervikpildina läbimõeldud. Analüüsid[[7]](#footnote-8), ettevõtjate küsitlused on peamise kitsaskohana välja toonud asjaolu, et KOV-id ei saa töökohtade loomisest otsest tulu. Tulumaksu jaotus on elukohapõhine, kohalike maksude kehtestamise võimalused piiratud ning muud ettevõtlusest mõjutatud maksud (ettevõtte tulumaks, käibemaks, aktsiisid) laekuvad riigieelarvesse. Kui KOVidele anda osa nt juriidilise isiku tulumaksust töökohtade järgi, see võiks suurendada huvi tegeleda ettevõtlusele soodsa toimekeskkonna loomisega.

**Eestit iseloomustab võrreldes Põhjamaadega vähene detsentraliseeritus.** Eesti omavalitsuste osakaal valitsussektori kuludes on poole väiksem (25%) kui meile eeskujuks olevates Põhjamaades (valdavalt 40% ja rohkem) või teistes OECD riikides. Regionaalarengu programmis on seatud eesmärgiks, et kohalike omavalitsuste tulude osakaal valitsussektorist oleks kasvav, enam kui 25%. 2023.a oli osakaal 24,9%.

**Valdkonnapoliitikate regionaalse mõju koordineerimisel on puudujääke.** Eeltoodud regionaalse arengu suundumustest tulenevalt vajab lisatähelepanu poliitikasekkumiste kavandamine regionaalsete erisuste vähendamiseks, eriti ettevõtluse arengu- ja konkurentsivõime, ettevõtlusarenguks vajamineva tööjõu kättesaadavuse, inimeste hõives osalemise, kohalike omavalitsuste haldus- ja arendusvõimekuse ning rahvatervise valdkonnas. Tasakaalustatud regionaalarengu saavutamiseks on vaja, et ministeeriumid suunaksid teadlikumalt oma tegevuse mõju regionaalarengule.

**Muuhulgas on pikaajalises strateegias “Eesti 2035” käsitletud regionaalsete arenguvajaduste lahendamiseks tegelik praktika välja kujunemata,** sh puuduvad kesksed suunised valdkonnapoliitikate regionaalarengu mõju suunamiseks, seiremõõdikute piirkondlike andmete analüüsiks ning oluliste piirkondlike erisuste püsimise korral valdkonna arengukavade ja programmide eesmärgipüstituste ning tegevuste muutmiseks, et toetada ühtlasemat regionaalarengut. Sealhulgas peaksid kesksed suunised regionaalarengu mõju suunamiseks arvestama, et kui probleem või lahendus mõjutab maapiirkondi, siis avalduva mõju paremaks hindamiseks tuleb lähtuda maaeluga arvestamise juhendist[[8]](#footnote-9).

**Nii Eesti piirkondade edukus kui ka riigi terviklik areng sõltuvad üha enam meie aegruumilisest ja funktsionaalsest seotusest ning koostööst Euroopa muude piirkondade ja tuumaladega.** Interreg koostööprogrammide kaudu rahastati aastatel 2007–2014 kokku 319 Eesti osalusega projekti. Perioodi 2014–2020 kestel rahastati 345 Eesti osalusega koostööprojekti ning ka Eesti juhtpartnerite arv on samuti märgatavalt kasvanud. 2023. a juuli seisuga kõik perioodi 2021-2027 Interreg programmid on käivitunud v.a Interreg NEXT Eesti-Vene programm, mille ettevalmistamine on 2022. a lõpetatud Venemaa sõjalise agressiooni tõttu Ukraina vastu.

**Ühtekuuluvuspoliitika fondide rakenduskava 2021–2027** regionaaltoetuste ettevalmistamine on olnud plaanitust mõnevõrra hilisem, kuid kõige suuremate eelarvetega meetmete ettevalmistused õnnestus 2022. aastal valdavalt lõpule viia ning 2023. aasta juuli seisuga on rakendatavate meetmete toetusmahust üle ¾ kehtestatud toetuse andmise tingimused kinnitatud ning meetmete taotlusvoorud avatud. 96% regionaaltoetustest on kavas kasutusele võtta avatud taotlusvoorudes.

**Postside valdkond** on viimastel aastatel oluliselt muutunud. Edastatud postisaadetiste koguarv vähenes 2022. aastal 9% võrra peamiselt postisaadetiste, otseposti saadetiste ja perioodiliste väljaannete arvu langusest, kus kullerpostiteenuste maht jäi sarnasele tasemele mis eelmisel aastal. Samas hoolimata koguste vähenemisest kasvas postituru kogukäive aastaga 2,0% võrra. Tõusu vedasid kullerpostiteenused ja perioodika. Universaalse postiteenuse (UPT), mille osutamine on Ülemaailmse Postikonventsiooni ja postidirektiivi kohaselt kohustuslik ja mida täna osutab eesti Post, käive kahanes 2022. aastal võrreldes eelneva aastaga 23,0%, samas kui UPT maht langes koguni 38,1%. lähiaastatel tuleb lahendada UPT jätkusuutlikkuse küsimus.

# 5. Olulised tegevused

* Valdkonnapoliitikate regionaalse ja maapiirkondadele kohalduva mõju koordinatsioonisüsteemi loomine (sh kesksed suunised, mõõdiksüsteem). Piirkondlike arenguerinevuste suundumuste regulaarne analüüsimine, valdkonnapoliitikate panuse tõhusam suunamine nende erinevuste tasakaalustamisel.
* Järgnevatel aastatel käivituvad EL Ühtekuuluvuspoliitika ja Ühise Põllumajanduspoliitika (ÜPP) raames rahastatavad toetusmeetmed ja 2028+ finantsperioodi ettevalmistused. Oluline on tagada toetuste jõudmine vähemarenenud piirkondadesse regionaalarengu tasakaalustamiseks ja maapiirkondade arengu toetuseks, seda nii piirkonnapõhiste toetusmeetmete kaudu kui kõigi teiste toetusmeetmete kavandamise viisil, mis arvestab piirkondade eripärasid ning toetab regionaalse ebavõrdsuse vähendamist.
* Postside valdkonna korralduse reformimine. Postiseaduse muutmine, tagamaks kvaliteetne ja jätkusuutlik universaalne postiteenus kõikjal Eestis.
* Regionaalsete arengulepped ja pilootprojektid. Regionaalsete arengulepete alusel selekteeritud tegevuste elluviimine (Lõuna-Eestis ja Kesk-Eestis). Lepped on suunatud piirkondade arenguerinevuste tasakaalustamisele ja regionaalsete eripäradega arvestamisele, eeskätt ettevõtluse edendamiseks.
* KOVide tulubaasi osas on regionaalsed erinevused suured, mille vähendamiseks kavandatakse KOVide tulumaksu ümberkorraldust. Selle raames suurendatakse pensionitulult laekuvat tulumaksu osa üldiselt tuludelt (eelkõige palgatulu) tulumaksuosa arvelt, mille tulemusel väheneb tulukate KOVide tulumaksu laekumine ja suureneb vähem tulukate oma.
* KOVide maksuautonoomia on väga madal. Selle suurendamiseks kavandatakse KOVidele maamaksu suuruse üle suurema otsustusõiguse andmist ning vaadatakse üle võimalused uute kohalike maksude kehtestamiseks.

# 6. Programmi tegevused

## 6.1 Programmi tegevus - Regionaal- ja maaelupoliitika kujundamine ja rakendamine

Meetmete kirjelduses kasutatud sümbolite tähendused:  Väljakutsed;  Uuringud ja analüüsid;  Projektid;  IT-arendused; Koolitused; Pidevad tegevused

|  |  |  |  |  |  |
| --- | --- | --- | --- | --- | --- |
| Programmi tegevus 1 | Regionaal- ja maaelupoliitika kujundamine ja rakendamine | | | | |
| Tegevuse eesmärk: | Üle Eesti ühtlasem areng, kus ettevõtlus, inimeste elujärg ja -keskkond areneb eri piirkondade vahel tasakaalustatumalt. | | | | |
| Tegevuse mõõdikud | 2023 (tegelik) | 2025 (sihtase) | 2026 (sihtase) | 2027 (sihtase) | 2028 (sihtase) |
| Maakondade SKP kasv (15/15, kõigis maakondades) | 6/15 | 15 | 15 | 15 | 15 |
| Maapiirkonna SKP elaniku kohta (Eurostat) > | 20 100 (2022) | 21 000 | 21 200 | 21 300 | 21 500 |
| Keskmiste sissetulekute kasv kõigis maakondades suurem kui THI muutus (15/15), % | 14/15 (Läänemaal <-0,4%) | 15/15 | 15/15 | 15/15 | 15/15 |
| Maapiirkonnas elavate noorte vanuses 21–40 osatähtsus sama vanusegrupi noorte üldarvus, %[[9]](#footnote-10) => | 26,17 | 27,76 | 27,76 | 27,76 | 27,76 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:**  **Eesti-sisesed piirkondlikud erinevused on riigi tervikliku arengu ja inimeste üle-Eesti ühtlasema heaolu vaatenurgast jätkuvalt peamisi pikaajalisi strateegilisi väljakutseid Eesti arengus.** Ühtlasema arengu tagamine on väljakutseks eriti Tallinna ja Tartu linnapiirkondade ning suurematest keskustest kaugemale jäävate maapiirkondade ja Eesti ELi idapiiri regioonide võrdluses. Piirkonniti ebaühtlase arengu väljakutse vajab lahendamist regionaalarengu (toetus)meetmete ja valdkonnapoliitikate sekkumiste regionaalse mõju tugevama suunamise koostoimes.  Selgelt joonistuvad piirkondlike arenguerisuste taustal välja **maapiirkondade pikemajajalised arenguväljakutsed**. Erilist tähelepanu vajavad nt inimeste keskmisest madalamad sissetulekud, tööjõu ja noorte arvu kahanemine ning hea palgaga töökohtade nappus maapiirkondades.  **Valdkonnapoliitikate regionaalse ja maapiirkondadele kohalduva mõju koordineerimisel on puudujääke.** Tasakaalustatud regionaalarengu saavutamiseks on vaja, et ministeeriumid kaaluksid ja suunaksid teadlikult oma tegevuse mõju regionaalarengule ja maapiirkondadele. Välja kujunemata on toimiv praktika pikaajalises strateegias “Eesti 2035” käsitletud regionaalsete arenguvajaduste lahendamiseks, mõõdikute piirkondlike erisuste alusel valdkonna arengukavade ja programmide eesmärgipüstituse täpsustamiseks ning strateegia Vabariigi Valitsuse tegevuskavas kokku lepitud tegevuste elluviimiseks valdkondlike programmide alusel.  **Välisvahendite toetusmeetmete regionaalse mõju suurendamiseks** on 2021–2027 perioodiks loodud vajalikud õiguslikud ja arengudokumentidest lähtuvad eeldused, kuid tuge ja suunamist vajab ministeeriumite ametnike ning rakendusüksuste töötajate valmisolek ja oskus otstarbekalt ja mõjusalt siduda valdkonnapoliitilisi ning regionaalpoliitilisi eesmärke. Sageli ollakse küll teadlik oma valdkonna regionaalsetest erisustest, kuid ei nähta enda tegevusel seoseid nende tekkimise ega leevendamisega.  Tulenevalt Eesti kapitalituru iseloomust, **ei ole väikese ja keskmise suurusega ettevõtjatel piisavat ligipääsu** **alternatiivsetele rahastusallikatele**, eriti väljaspool elavama majandusega piirkondi. Krediidiasutuste vahendatav laenuraha on raskesti kättesaadav olukorras, kus tagatise väärtus pole piisav ja rahavood on ebastabiilsed. Sellest tulenevalt on vaja parandada tagastamatu abi toetusmeetmete kõrval kindlustada ka ettevõtlus- ja eluasemelaenude parem kättesaadavus ning riiklikud laenugarantii mehhanismid turuõrkepiirkondades.  Elektroonilise side leviku ning inimeste mitmepaikselisuse ja liikumismustrite muutuste taustal on vaja kindlustada ka **kohustuslike postiteenuste (UPT ja perioodika) majanduslik jätkusuutlikkus ja tagada teenuste kvaliteet igal pool Eestis.**  **Üleriigilste regionaalse arengu suundumuste taustal vajab erilist tähelepanu jätkuvalt Ida-Virumaa ja Kagu-Eesti areng.** Ida-Virumaa ja Kagu-Eesti tegevuskavade seireprotsessis tuli muuhulgas esile vajadus ministeeriumitel rohkem tähelepanu pöörata sellele, et riigi toetusmeetmetest jõuaks proportsionaalne osa nendesse piirkondadesse, toetada elanike sinna elama asumist muudest piirkondadest, tagada piirkonnas kaasaegse (üüri)elamufondi parem kättesaadavus ning kiirendada Ukraina sõjapõgenike integreerimist tavaellu, et saavutada seeläbi nende suurem panus eelkõige Ida-Virumaa arengusse.  **Tegevused:**  Piirkondliku arengu toetamise vajaduste ja põhimõtete kujundamine ja regionaalarengu toetusmeetmete väljatöötamine.  Valdkonnapoliitikate sekkumiste koordineerimine ja nõustamine nende mõju tugevdamiseks regionaalse arengu tasakaalustamisele  [Regionaalse arengu tegevuskava](https://www.agri.ee/regionaalareng-planeeringud/regionaalareng-ja-poliitika/regionaalpoliitika-kujundamine) (integreerituna Ida-Virumaa ja Kagu-Eesti tegevuskavadega) elluviimise seire ühildatuna pikaajalise strateegia “Eesti 2035” regionaalsete sihtide ja muutuste edenemise seirega.  Euroopa Liidu 2021–2027 perioodi struktuurivahendite ning taaste- ja vastupidavusrahastu meetmete ettevalmistamisel eelnõude koostajate juhendamine ja nõustamine [toetuste regionaalsete mõjude](https://www.agri.ee/sites/default/files/documents/2023-11/juhend-meetmete-regionaalm%C3%B5ju-suunamine-2023.pdf) teadlikuks suunamiseks nii eelnõude koostamisel, sekkumiste uuendamisel kui nende tulemuslikkuse hindamisel kogu rakendusperioodi jooksul.  2024. aastal käivitusid EL ja Eesti tasandil ettevalmistused 2028+ struktuuritoetuste perioodirakendamiseks.  2024. aastal jätkame Interreg programmide elluviimisega.   * Uuendatud riigieelarveliste toetusmeetmete rakendusmehhanism kehtib 2027. aastani, hiljemalt 2027. aasta sügiseks vaadatakse regulaarse ülevaatuse käigus kõigi programmide eesmärgid, eelarvejaotus ja otsustakse programmide jätkumine ja lisandumine aktuaalsetest regionaalarengu väljakutsetest lähtuvalt järgmiseks neljaaastaseks perioodiks.   [Maakondlike arendusorganisatsioonide](https://www.agri.ee/regionaalareng-planeeringud/regionaalareng-ja-poliitika/regionaalpoliitika-kujundamine#maakondlik-arenduste) nõustamine maakonna arengustrateegia koostamisel ja elluviimisel. Maakonna arengustrateegiate regulaarse uuendamise järgmine tähtaeg seaduses on 2027. I kvartal.  [Võrgustikutegevused](https://www.agri.ee/regionaalareng-planeeringud/regionaalareng-ja-poliitika/regionaalpoliitika-kujundamine#koostoovorgustikud) maakondlike arendusorganisatsioonide, suuremate linnade arendusjuhtide, kohalike omavalitsuste arendusjuhtide omavahelise kogemuste vahetuse soodustamiseks ning teabe jagamiseks.  Keskselt korraldatud koolitus- ja arendustegevused maakondliku ja kohaliku tasandi arendusvõimekuse parandamiseks, ekspert- ja rakkerühmade ellukutsumine riigi ja KOVide ühiste väljakutsete lahendamiseks. 2025. aastal algavad ruumiloome elukaart käsitlevad koolitused KOV planeerimisspetsialistidele, samuti on maakonna arengustrateegiate uuendamise vajadust silmas pidades kavas arengu kavandamise töötoad. Kavas on käivitada KOV koostöömudelite arendamiseks rakkerühm ministeeriumite, ELVLi, omavalitsuste ja nende ühisorganisatsioonide, valdkonna huvirühmade ning ekspertide osalusel.  Osalemine valdkondlike strateegiliste dokumentide koostamisel, et tagada piirkonniti erinevate arenguvajaduste ja -väljakutsetega parem arvestamine.  Valdkonnapoliitikaid elluviivate õigusaktide ning strateegiadokumentide eelnõude [regionaalarengule ja maapiirkondadele avalduvate mõjudega arvestamise](https://www.agri.ee/regionaalareng-planeeringud/regionaalareng-ja-poliitika/regionaalpoliitika-kujundamine#regionaalse-moju-suu) jälgimine ning koostajate nõustamine mõjude varasema ja sisulisema arvestamise soodustamiseks.  Osalemine rahvusvahelistes koostöövõrgustikes ning regionaalarengu valdkonna EL-i ja OECD [töörühmade](https://agri.ee/regionaalareng-planeeringud/regionaalareng-ja-poliitika/regionaalpoliitika-kujundamine#rahvusvaheline-koost) tegevuses. ÜPP võrgustiku tegevuse peamine eesmärk uuel perioodil on parandada ÜPP 2023―2027 rakendamise kvaliteeti, suurendada sidusrühmade kaasatust, teavitada laiemat üldsust ja võimalikke kasusaajaid ÜPP poliitikast ning aidata kaasa uuendusmeelsuse edendamisele põllumajanduses, toidu tootmises, metsanduses ja maapiirkonnas. Maaeluvõrgustiku eesmärkide elluviimiseks kogutakse, koondatakse ja levitatakse häid tavasid, võrgustikutöö ja uudsete lähenemiste näiteid, aidatakse otsida koostööpartnereid ning osaletakse innovatsioonialases võrgustikutöös. Lisaks sellele on oluline roll ka avalikkuse teavitamisel ja informeerimisel.  Vajaduspõhised statistikapäringud ja analüüsid regionaalarengu suundumiste seireks ning vajadusel ettepanekute tegemine riikliku regionaalstatistika tootmise täiendamiseks.  Ühtekuuluvuspoliitika fondide rakenduskava 2021-2027 piirkondliku elu- ja ettevõtluskeskkonna meetmete tulemuslikkuse hindamine (2025-2026).  Maakondliku arendustegevuse uuring(võimalik, alates 2025).    **Piirkondliku arendustegevuse ja regionaalse ettevõtluse toetamine**  **Piirkondade elu- ja ettevõtluskeskkonna meetmeid** rahastatakse Euroopa Liidu struktuurivahenditest, taaste- ja vastupidavusrahastusest (RRF), Moderniseerimisfondist ja riigieelarvest. Regionaal- ja Põllumajandusministeeriumi ülesandeks on toetusmeetmete kavandamine, toetuse andmise tingimuste kujundamine ning elluviimise ja tulemuste seire. Toetusmeetmete rakendamisel on peamiseks partneriks Riigi Tugiteenuste Keskus ja PRIA, kes täidavad enamiku meetmete puhul rakendusüksuse rolli. Lisaks Riigi Tugiteenuste Keskusele ja PRIAle võivad rakendusüksuseks olla mõnel juhul ka maakondlikud arendusorganisatsioonid, maakondlikud arenduskeskused või muud partnerid vastavalt toetuse spetsiifikale.  Toetusmeetmed piirkondade elu- ja ettevõtluskeskkonna arendamiseks on:   * toetused kohaliku omavalitsuse hoonete energiasäästu edendamiseks (kasvuhoonegaaside kvootide müügi vahendid, Moderniseerimisfond); * maakondliku arendustegevuse toetus ühiselt täidetavatele ülesannetele ning maakondlike arenduskeskuste tegevustoetus; * toetus maakonna arengustrateegiate elluviimiseks; * toetus hajaasustuse majapidamistele (hajaasustuse programm); * toetus kohaliku omaalgatuse edendamiseks (kohaliku omaalgatuse programm); * väikesaarte programm; * Ida-Virumaa programm; * Kagu-Eesti programm kolme maakonna ühiste prioriteetide toetamiseks; * toetus Setomaa ja Peipsiveere piirkonna elujõulisuse suurendamiseks; * toetus VKEde konkurentsivõime tugevdamiseks Kagu-Eestis (ERF); * toetus ettevõtluskeskkonna ja maakondlike teenusvõrgustike arendamiseks (ERF); * toetus maakondlikele arenduskeskustele nõustamisteenuse pakkumisel ja VKEde võimekuse kasvatamisel (ERF); * toetus avalike teenuste ümberkorraldamiseks ja linnaruumi arendamiseks (ERF); * toetus kohalikku ja piirkondlikku arendustegevust toetavatele uuringutele, ekspertiisidele ja pilootprojektidele (ERF); * toetus Ida-Virumaa linnapiirkondade arendamiseks (ERF); * toetus suuremates linnapiirkondades nutikate lahenduste toetamiseks (ERF); * toetus KOVide investeeringutele jalgratta- ja/või jalgteedesse (RRF, Ühtekuuluvusfond); * toetus õiglast üleminekut võimaldavatele piirkondlikele algatustele Ida-Virumaal (õiglase ülemineku fond, ÕÜF); * toetus Ida-Viru KOV investeeringutele ülemineku mõjude leevendamiseks (ÕÜF); * toetus KOVidele tuuleenergia kasutuselevõtu kiirendamiseks (RePowerEU); * toetus kohaliku algatuse toetamiseks ehk LEADER programm (EAFRD); * toetus maapiirkonnas uute töökohtade lisandumiseks eelduste loomiseks rakendatakse maapiirkonnas tegutsevate ettevõtjate konkurentsivõime tugevdamisele suunatud investeeringutoetust ja finantsinstrumente (EAFRD); * eelduste loomiseks innovaatiliste ja arengule suunatud ettevõtete osakaalu suurendamiseks maapiirkonnas rakendatakse ettevõtluskeskkonna arendamise toetust (EAFRD).   **Piiriülese koostöö toetamine**  Kohaliku, regionaalse ja riikliku tasandi piiriülest koostööd toetatakse põhiliselt Euroopa territoriaalse koostöö ja Euroopa naabruspoliitika piiriülese koostöö programmide kaudu, mis rahastatakse ERFi, Euroopa Liidu väliskoostöö ja riigieelarve vahenditest.  Eesti osaleb seitsmes Euroopa territoriaalse koostöö ehk **Interreg programmis**, mille raames toetatakse koostööd:   * piiriüleselt: Euroopa Liidus - Eesti-Läti, Kesk-Läänemere programmid * riikide vahel: Läänemere piirkonna programm; * piirkondade vahel: Interreg Euroopa, URBACT III, ESPON 2020, INTERACT III programmid.   **Eesti ELi välispiiri (Eesti-Vene) programmi** kahepoolne rakendamine on alates Vene-Ukraina sõja algusest peatatud, kuid Eesti partnerid saavad oma projektitegevustega jätkata, 2022. a novembrist jõustus uus ELi määrus, mis võimaldas häiritud piiriülese koostöö programmide tegevust leebemate tingimustega jätkata ja need ühepoolselt lõpule viia.  Perioodil 2021-2027 jätkavad kõik **seitse Interreg programmi**. Kesk-Läänemere, Läänemere piirkonna, Interreg Euroopa programmides on läbiviimas kolmandat taotlusvooru. 2024. a maiks tehti teise taotlusvooru rahastamisotsused URBACT ja Eesti-Läti programmide seirekomiteed.  Interreg NEXT Eesti-Vene programmi ettevalmistamine on peatatud Venemaa agressiooni tõttu Ukraina vastu ning programmile eraldatud Eesti ERFi vahendid suunati ümber Eesti-Läti ja Kesk-Läänemere programmidesse.  **Interreg** **programme viivad ellu** koostöös teiste riikidega erinevates riikides asuvad institutsioonid. Programmi otsused langetatakse konsensuslikult seirekomiteedes, mille liikmeteks on erinevad ministeeriumid, regioonid (omavalitsusliitude esindajad) ja sotsiaal-majanduslikud partnerid (nt Eesti Kaubandus-Tööstuskoda ja Eesti Vabaühenduste Liit).  **Eesti-Läti programmi ja Eesti ELi välispiiri programmi** rakendamise eest vastutab Eesti riik ning nende programmide korraldusasutus ja tehnilised sekretariaadid asuvad Riigi Tugiteenuste Keskuses.  **Finantskontrolli teostamine** projektipartnerite üle on iga programmis osaleva riigi kohustus. Kontrolli läbimine on eelduseks programmide vahendite väljamaksmiseks Eesti toetuse saajatele. Eestis täidab finantskontrolli funktsiooni Riigi Tugiteenuste Keskus.  **Postside korraldamine**  **Maapiirkonnas perioodiliste väljaannete kohale toimetamise dotatsioon** on vajalik tagamaks kõigile Eesti elanikele võrdsed tingimused, sõltumata elukohast ning majanduslikust sissetulekust. Kuigi perioodiliste väljaannete mahud on aasta aastal vähenenud, on oluline tagada väljaannete kättesaadavus nõrgematele sihtrühmadele, kellel puudub ligipääs muudele infoallikatele või kes jätkuvalt kasutavad paberväljaandeid.  cid:image003.png@01D9BEFB.EE8124D0 Postiseaduse muutmine, mille eesmärgiks on tagada kvaliteetne ja jätkusuutlik postiteenus kõikjal Eestis.  cid:image003.png@01D9BEFB.EE8124D0 2025. aastal toimub 28. Ülemaailmse Postiliidu kongress Dubais.  **Tulemus:** Kõikide Eesti piirkondade arengueeldused on majanduskasvuks kasutatud, mida näitab SKP ning keskmiste sissetulekute kasv igas piirkonnas ning kõigis piirkondades pidevalt paranev elukvaliteeti tõstvate hüvede kättesaadavus. Saavutatakse riigi arengudokumentides määratud regionaalse arengu eesmärgid. Regionaalmeetmete rakendamisel on võimalikult suur mõju regionaalpoliitika eesmärkide saavutamisele ning meetmete abil saavutatakse mahajäänumate piirkondade areng. |

## 6.2 Programmi tegevus - Kohalike omavalitsuste poliitika ja finantseerimine

|  |  |  |  |  |  |
| --- | --- | --- | --- | --- | --- |
| Programmi tegevus 2 | Kohalike omavalitsuste poliitika ja finantseerimine | | | | |
| Tegevuse eesmärk: | Võimekas, elanikele kvaliteetseid teenuseid tagav, finantsiliselt kestlik kohalik tasand ja toimiv kohaliku omavalitsuse korraldus | | | | |
| Tegevuse mõõdikud | 2023\* (tegelik) | 2025 (sihtase) | 2026 (sihtase) | 2027 (sihtase) | 2028 (sihtase) |
| KOV teenustega rahulolu piirkondlikud erinevused: KOV teenustega rahulolu näitaja 10% kõrgeima ja 10% madalaima hinnanguga KOV-de vahe[[10]](#footnote-11), <= | Küsitlus üle aasta | 25 | 25 | 25 | 25 |
| Elukeskkonnaga rahulolu piirkondlikud erinevused: 10% kõrgeima ja 10% madalaima hinnanguga KOVide vahe[[11]](#footnote-12), <= | Küsitlus üle aasta | 15 | 15 | 15 | 15 |
| Teenusvaldkondade osakaal, milles vähemalt 90% KOVidest saavutab vähemalt taseme 3 (9 skaala)[[12]](#footnote-13), % | Selgub juunis 2024 | 35 | 40 | 40 | 40 |
| Kohalike omavalitsuste tulude osakaal valitsussektorist[[13]](#footnote-14), % | 24,9% | 25 | 25 | 25 | 25 |
| Riigieelarvest KOV-de sihtotstarbeliste toetuste (sh toetusfond) osakaal KOV-de põhitegevuse tuludest, % | 26,3% | 23% | 18% | 18% | 18% |
| Tasandusfondi mittesaavate KOVide ja tasandusfondi saavate KOVide põhitulu (tulumaks ja maamaks) elaniku kohta erinevus kordades | 1,28 | 1,26 | 1,25 | 1,24 | 1,23 |
| Finantsraskustes KOV-de arv | 0 | 0 | 0 | 0 | 0 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:**  **Eesti riigi vähene detsentraliseeritus võrreldes Põhjamaadega.** Eesti omavalitsuste osakaal valitsussektori kuludes on poole väiksem (24%) kui meile eeskujuks olevates Põhjamaades (valdavalt 40% ja rohkem) või teistes OECD riikides. Haldusreformi eesmärk oli suuremate ja tugevamate omavalitsuste loomine. Haldusterritoriaalse reformi järel on järgmiseks oluliseks väljakutseks omavalitsuste otsustusõiguse suurendamine ja selleks riigilt kohalikule tasandile täiendavate ülesannete üleandmine ning seeläbi omavalitsuste tulubaasi suurendamine.  **Kohalike omavalitsuste vähene koostöö teenuste osutamisel ja regionaalses arendustegevuses**. Kuigi haldusreformi tulemusena omavalitsuste haldusterritooriumid suurenesid, on meil jätkuvalt omavalitsuslikke ülesandeid, mida oleks mõistlik täita omavalitsuste koostöös – näiteks erivajadustega laste haridus, teatud sotsiaal- ja haridusteenused jne. Kohalike omavalitsuste enda rahaline panus ühiselt täidetavate ülesannete täitmiseks on vähene, olulisel määral sõltutakse riigilt laekuvast maakondliku arendustegevuse toetusest. Lisaks peab suurenema üleriigilise omavalitsusliidu roll kohalike omavalitsuste IT- ja personaliarenduste koordineerimisel ja muude keskselt omavalitsustele pakutavate toetavate tegevuste korraldamisel.  **Suurendada tuleb kohaliku omavalitsuse rolli ettevõtluskeskkonna arendamisel**. Selleks, et tagada riigi ühtlane majanduslik areng ning elanike heaolu ka väljaspool Harjumaad, on oluline laiendada kohalike omavalitsuste motivatsiooni ja tegevusi ettevõtluskeskkonna arendamisel.  **Kohaliku omavalitsuse valmidus kaasas käia ühiskonna ja riigi arengust tulenevate väljakutsetega,** näiteks teenuste tagamine arvestades inimeste kasvavat mobiilsust, asümmeetrilise detsentraliseerimise rakendatavus Eesti õigusruumis, kohaliku demokraatia ja juhtimise uued väljakutsed, rohepööre. See eeldab pikemas perspektiivis nii omavalitsuste demokraatliku olemuse, teenuste tagamise kui ka territoriaalsuse ümbermõtestamist.  **Kohalike omavalitsuste võimekus on ebaühtlane**. Väiksemates omavalitsustes ei ole võimalik tagada kõiki vajalikke kompetentse piisaval tasemel. Omavalitsuste jätkuvaks tugevdamiseks ja teenuste osutamise võimekuse parandamiseks saab üheks meetmeks olla kohalike omavalitsuste edaspidine **vabatahtlik ühinemine**. Vabatahtlikku ühinemist toetaks omal algatusel ühinevatele omavalitsustele riikliku ühinemistoetuse taastamine.  **Kohalike omavalitsuste finantsautonoomia on OECD riikide seas kõige madalam**. Väga madal finantsautonoomia on oluline riskitegur KOVide eduka toimimise tagamisel. Peamiseks puuduseks on piiratud võimalus KOVidel jaotada ressursse vastavalt kohapealsetele vajadustele ja olukorrale. Uuringute kohaselt töötavad KOVid kõige tõhusamalt siis, kui elanikud maksavad kohalike teenuste eest läbi kohalike maksude ja tasude. Finantsautonoomia suurendab avalikku vastutust pakutavate teenuse osas, kuna võimaldab leida tasakaalu avalike teenuste soovide ja selle eest makstavate maksude vahel.  **Tegevused:**  **Kohaliku omavalitsuse ja regionaalhalduse poliitika kujundamine**  Eesmärgiks on võimekas, elanikele kvaliteetseid teenuseid tagav, finantsiliselt kestlik kohalik tasand ja toimiv kohaliku omavalitsuse korraldus.  Toetada **detsentraliseerimise** pikaajalises plaanis kavandatud tegevuste elluviimist.  Soodustada ja toetada **KOV koostöös ülesannete täitmist** (toetusmeetmed, juhendid jms), sh suurendada Eesti Linnade ja Valdade Liidu rolli KOV koostöö arendamisel.  Kujundada kohaliku ja regionaalse mõjuga **valdkondlike poliitikate koordinatsioonimehhanismid** regionaalsel tasandil.  Tagada **regulaarne andmete uuendamine** (sh KOVide küsitlus ja elanike rahulolu uuring[[14]](#footnote-15)) minuomavalitsus.ee veebilehel. Arendada rakendustedasi, muutes selle igapäevaseks tööriistaks kohalike omavalitsuste teenuste arendamisel, omavalitsuste ülesannetega seotud poliitika kujundamisel ning siduda omavalitsuste rahastamine teenustasemetega.  Taotleda vahendeid ja valmistada ette regulatsioon kohalike **omavalitsuste vabatahtlike ühinemiste toetamiseks**;  Koordineerida ministeeriumite vahelise **KOV inimvara arendamise** võrgustiku tegevust ja tegevuskava elluviimist;  Uuendada **kohaliku omavalitsuse korralduse seadust.**  Koostada **KOV tulevikustsenaariumid** aastaks 2035;  Viia ellu **regionaalsete arengulepete ja regionaalsete nõukogude pilootprojektis** kokkulepitud tegevused;  Toetada **KOV IT arenguid** Eesti Linnade ja Valdade Liidu kaudu.  Viia läbi kohalike omavalitsuste tulumaksu osa ümberkorraldus, millega suurendatakse pensionidelt laekuvat tulumaksu osa ja vähendatakse muudelt tuludelt (nt palgatulu) laekuvat osa, Sellega suunatakse osa tulukamate KOVide tulumaksuraha vähem tulukatele.  Suurendada **kohalike omavalitsuste finantsautonoomiat** ülesannete täitmise tõhususe ja kvaliteedi parandamiseks,   * andes sihtotstarbelised toetused kohalike omavalitsuste tulubaasi ja jaotades vahendid tulumaksu ja tasandusfondi kaudu. * suurendades maksuautonoomiat maade hindamise läbiviimise, kohalike maksude osakaalu suurendamise ja üksikisiku tulumaksu protsendi määramise õiguse kaudu.   Leppida kokku võimalused **kohalike omavalitsuste motivatsiooni tõstmiseks ettevõtluskeskkonna arendamisel** juriidilise isiku tulumaksust osa jaotamisega töökohtade arvu järgi KOVis ja kohaliku kasu instrumentidele õigusliku aluse andmisega.  Edasi arendada **omavalitsuste finantsjuhtimist**, sh regulatsioonide muutmist, liikumaks tulemuspõhise, huvigruppe kaasava ning läbipaistva eelarvestamise poole.  Seirata **kohalike omavalitsuste finantsolukorda** ja hinnata finantssuutlikkust omavalitsuste finantsilise jätkusuutlikkuse tagamiseks.  **Tulemus:**   * Eestis on võimekas ja hästi korraldatud, kohalikele elanikkonnale kvaliteetseid teenuseid tagav kohalik tasand, mida usaldab üle 60% elanikest. * Eestis on finantsiliselt kestlik kohalik tasand, kus finantsinformatsioon on läbipaistev ning finantsraskustes KOVe ei ole. |

# 

# 7. Programmi juhtimiskorraldus

Regionaalarengu programmi juhib regionaalarengu asekantsler. Programmijuhi ülesanne on programmi koostamise ja uuendamise eestvedamine, elluviimise ja seire koordineerimine. Valdkonna eest vastutav minister kinnitab programmi pärast riigieelarve vastuvõtmist Riigikogus. Iga lõppenud aasta kohta koostatakse programmi tulemusaruanne, mis on sisendiks tulemusvaldkonna „Elukeskkond, liikuvus ja merendus“ tulemusaruandesse.

# 

# LISA 1. Programmi teenuste kirjeldus

Programmi tegevus 1. Regionaalpoliitika, piirkondade ja piiriülese koostöö areng

Programmi tegevuse eesmärke aitavad saavutada oma teenuste kaudu ReM poliitika kujundamisega, PRIA toetuse maksmisega ja METK maaelu võrgustiku teenuste osutamisega. ReM kujundab regionaalpoliitikat, postisideteenust ja piiriülese koostöö meetmeid. PRIA kaudu on võimalik taotleda mitmekesistamise meetme ja LEADER projektidele toetusi. RTK kaudu makstakse välja teiste regionaalarengu programmi toetusmeetmeid.

Programmi tegevus 2. Kohalike omavalitsuste poliitika ja finantseerimine

Programmi tegevuse eesmärkide saavutamiseks kujundab ReM kohalike omavalitsuste finantseerimise ja finantsjuhtimise ning kohaliku omavalitsuse ja regionaahalduse poliitikat.

# 

# LISA 2. Teenuste rahastamiskava

|  |  |  |  |  |
| --- | --- | --- | --- | --- |
| **Programmi teenuste rahastamiskava** | **Eelarve** | | | |
| **2025** | **2026** | **2027** | **2028** |
| **Regionaalarengu programmi kulud** | 183 816 287 | 214 231 969 | 183 572 898 | 177 356 329 |
| **Reginaalarengu meede** | 183 816 287 | 214 231 969 | 183 572 898 | 177 356 329 |
| **Kohaliku omavalitsuse ja reginaalhalduse poliitika kujundamine programmi tegevus** | 41 979 301 | 65 141 300 | 70 537 652 | 82 777 652 |
| Kohalike omavalitsuste finantseerimise ja finantsjuhtimise poliitika kujundamine teenus | 629 742 | 605 139 | 519 064 | 519 064 |
| Kohaliku omavalitsuse ja regionaalhalduse poliitika kujundamine teenus | 41 349 558 | 64 536 161 | 70 018 588 | 82 258 588 |
| **Regionaal- ja maaelu poliitika kujundamine ja rakendamine programmi tegevus** | 141 836 986 | 149 090 669 | 113 035 246 | 94 578 677 |
| Maaelu toetuse andmine teenus | 42 278 667 | 28 540 779 | 30 541 766 | 30 541 766 |
| Maaeluvõrgustiku teenused teenus | 432 985 | 432 985 | 432 985 | 432 985 |
| Piiriülese koostöö toetamine teenus | 11 012 605 | 4 901 783 | 4 493 380 | 4 493 380 |
| Piirkondliku arengustegevuse ja regionaalse ettevõtluse toetamine teenus | 78 991 430 | 104 567 891 | 65 812 240 | 52 625 646 |
| Postside korraldamine teenus | 1 923 631 | 1 924 343 | 1 924 403 | 1 924 403 |
| Regionaal- ja maaelupoliitika kujundamine teenus | 7 197 668 | 8 722 887 | 9 830 473 | 4 560 497 |

1. [Surveys - Eurobarometer (europa.eu)](https://europa.eu/eurobarometer/surveys/detail/3052), 3 aasta keskmine [↑](#footnote-ref-2)
2. [Elanike rahulolu 2022 | Minuomavalitsus](https://minuomavalitsus.ee/muud-toolauad/elanike-rahulolu-2022) [↑](#footnote-ref-3)
3. [Elanike rahulolu 2022 | Minuomavalitsus](https://minuomavalitsus.ee/muud-toolauad/elanike-rahulolu-2022) [↑](#footnote-ref-4)
4. Tööhõive määr maalistes asutuspiirkondades, %, vanuserühm 20 kuni 64 aastat. Allikas: ESA, TKL01. [↑](#footnote-ref-5)
5. [Elanike rahulolu 2022 | Minuomavalitsus](https://minuomavalitsus.ee/muud-toolauad/elanike-rahulolu-2022) [↑](#footnote-ref-6)
6. Riigikontrolli audit „Kohalike omavalitsuste roll ettevõtluse edendamisel“ (2020); OÜ Geomedia uuring „Kohaliku omavalitsuse kasu ettevõtlust ja ettevõtluskeskkonda arendavatest teguritest“ (2020) [↑](#footnote-ref-7)
7. Riigikontroll, Kaubandus- ja Tööstuskoda, Geomedia jt [↑](#footnote-ref-8)
8. [Maaeluga arvestamine | Regionaal- ja Põllumajandusministeerium (agri.ee)](https://www.agri.ee/maaelu-pollumajandus-toiduturg/maaelu-maaettevotlus-maakasutus/maaeluga-arvestamine) [↑](#footnote-ref-9)
9. Maapiirkonnas elavate noorte osakaal võrreldes kogu Eesti noortega, %, vanused 21 kuni 40 aastat. Allikas: ESA, RV0240. [↑](#footnote-ref-10)
10. [Elanike rahulolu 2022 | Minuomavalitsus](https://minuomavalitsus.ee/muud-toolauad/elanike-rahulolu-2022) [↑](#footnote-ref-11)
11. [Elanike rahulolu 2022 | Minuomavalitsus](https://minuomavalitsus.ee/muud-toolauad/elanike-rahulolu-2022) [↑](#footnote-ref-12)
12. [Avaleht | Minuomavalitsus](https://minuomavalitsus.ee/) [↑](#footnote-ref-13)
13. Statistikaamet [↑](#footnote-ref-14)
14. Elanike rahulolu uuringu metoodika muudatuse tõttu viiakse uuring läbi 2022 teisel poolaastal ning andmed selguvad 2022. aasta lõpuks/2023. aasta alguseks. [↑](#footnote-ref-15)